Dómstóll í Hvíta Rússlandi dæmdi í morgun Mariu Kolesnikovu í 11 ára fangelsi fyrir brot á þjóðaröryggi. Lögmaður hennar fékk 10 ára dóm.
Kolesnikova var ásamt Svetlönu Tikhanovskayu og Veroniku Tsepkalo í fararbroddi skipulagðra mótmæla gegn forsetanum Alexander Lukashenko í kosningabaráttu um forsetaembættið í fyrra. Þá söfnuðust tugir þúsunda saman á götum Hvíta Rússlands og mótmæltu spillingu Lukashenkos í fjölmennustu mótmælum í landinu.
Kolesnikova er eini skipuleggjandi mótmælanna sem enn dvelur í Hvíta Rússlandi, þær Tikhanovskaya og Tsepkalo flýðu úr landi.
Kolesnikova er 39 ára og fyrrverandi flautuleikari í Sinfóníuhljómsveit Hvíta Rússlands. Hún var handtekin í september síðastliðnum þegar útsendarar KGP gripu hana á götu úti og fóru með að landamærunum Hvíta Rússlands og Úkraínu. Þegar vísa átti henni úr landi greip hún til þess ráðs að rífa vegabréf sitt og var í kjölfarið handtekin. Lögræðingur hennar, Maxim Znak, var dæmdur í 10 ára fangelsi. Þau eru ákærð fyrir samsæri, tilraun til valdaráns og fyrir að hafa skaðað þjóðaröryggi með aðgerðum sínum. Kolesnikova og Znak studdu Viktar Babaryka sem bauð sig fram gegn Lukashenko. Hann virtist njóta mikils stuðnings þegar hann var handtekinn í júlí áður en gengið var til kosninga. Hann var ákærður fyrir að hafa þegið mútur og fyrir peningaþvætti og dæmdur í 14 ára fangelsi.
Tveir andófsmenn í Hvíta Rússlandi voru í morgun dæmdir í tíu og ellefu ára fangelsi fyrir samsæri, tilraun til valdaráns og að hafa skaðað þjóðaröryggi.